[{"text_idx": "#000007", "text": "Mae\u2019r broses Arsylwi ar Gymheiriaid yn arfer sefydledig a gorfodol ym Mhrifysgol Abertawe, ac mae ymagweddau lleol ar waith ar lefelau Cyfadrannau/Ysgolion unigol. Golyga hyn addasu\u2019r broses i gyd-fynd a\u0302 chyd-destunau gwahanol a rhoi systemau cofnodi priodol ar waith. Anogir cydweithwyr i ddefnyddio\u2019r ffurflen Arsylwi ar Addysgu gan Gymheiriaid a ddatblygwyd gan Academi Dysgu ac Addysgu Abertawe (SALT)."}, {"text_idx": "#000008", "text": "Er mwyn llywio trafodaethau ynghylch datblygiad personol a phroffesiynol, anogir staff i fyfyrio ar yr arsylwi a wnaed arnynt gan gymheiriaid yn ystod cyfarfodydd Adolygiad Datblygiad Proffesiynol. Caiff hyn ei gofnodi drwy\u2019r ffurflen Adolygiad Datblygiad Proffesiynol ar-lein."}, {"text_idx": "#000011", "text": "Mae arsylwi ar addysgu gan gymheiriaid yn broses sy\u2019n grymuso ac yn gyfle i staff a\u0302 chyfrifoldebau addysgu fyfyrio ar eu harferion addysgu a\u2019u gwella. Felly, dylai\u2019r holl staff addysgu ddefnyddio\u2019r polisi hwn a\u2019r ffeithlun wrth iddynt gydweithio i addysgu\u2019n fwy effeithiol drwy arsylwi, trafod a myfyrio. Mae gan y broses hon y potensial i rannu arfer gorau ar draws disgyblaethau, gan wella ansawdd profiad dysgu myfyrwyr. Gall hefyd fod yn sbardun ar gyfer creu cymunedau ymarfer."}, {"text_idx": "#000012", "text": "Caiff arsyllwyr, a\u2019r rhai hynny yr arsylwir arnynt, eu hannog i ddefnyddio\u2019r broses arsylwi ar gymheiriaid i nodi a rhannu arfer da. Gellir defnyddio hyn i ddangos perfformiad at ddibenion cydnabyddiaeth broffesiynol a dilyniant."}, {"text_idx": "#000013", "text": "Mae arsylwi ar gymheiriaid yn gefnogol ac yn gadarnhaol yn hytrach nag yn feirniadol, a\u2019r un sy\u2019n addysgu sy\u2019n pennu\u2019r maes y dylid canolbwyntio arno. Mae hon yn agwedd hanfodol ar arsylwi ar gymheiriaid sy\u2019n helpu i fagu sgiliau myfyrio ac arloesi\u2019r arsyllwr a\u2019r un yr arsylwir arno."}, {"text_idx": "#000014", "text": "Mae\u2019r broses arsylwi ar gymheiriaid yn un orfodol ac mae\u2019n rhaid i\u2019r holl staff addysgu ymgymryd a\u0302 hi o leiaf unwaith yn ystod pob blwyddyn academaidd, er yr anogir staff i arsylwi ar gymheiriaid yn fwy rheolaidd.\nDylai rheolwyr gadarnhau yn ystod y cyfarfod Adolygiad Datblygiad Proffesiynol a gynhaliwyd gweithgaredd arsylwi ar gymheiriaid, ac anogir staff i rannu eu harsylwad(au) a\u0302\u2019u rheolwyr llinell i ddangos eu bod wedi myfyrio ar eu harfer addysgu a\u2019i wella.\nDylai arsyllwyr fod yn aelodau o staff yr un ddisgyblaeth yn y Brifysgol, neu\u2019n aelod o staff o faes cyfatebol, a dylid eu hamrywio o flwyddyn i flwyddyn. I sicrhau arfer teg ac effeithiol, ni ddylai\u2019r broses fod yn ddwyochrog. Dylid ystyried bod arsylwi gan addysgwyr allanol (h.y. o sefydliadau neu faes ymarfer arall) yn atodol i\u2019r broses fewnol.\nRhaid defnyddio\u2019r ffurflen arsylwi ar gymheiriaid a gymeradwywyd gan y Brifysgol."}, {"text_idx": "#000015", "text": "Bwriedir i\u2019r broses fod yn ddwyffordd, lle bydd yr un yr arsylwir arno a\u2019r arsyllwr yn cyfrannu\u2019n weithredol at y broses. Disgwylir i\u2019r arsyllwr fod yn bresennol ar gyfer y sesiwn gyfan ac iddo gynnig sylwadau manwl. Gall arsylwi ar gymheiriaid gynnwys yr ystod lawn o weithgareddau addysgu, gan gynnwys darlithoedd, seminarau, teithiau maes a dosbarthiadau ymarferol."}, {"text_idx": "#000016", "text": "Dyluniad y deunyddiau addysgu, e.e. cynllun cyflwyniad PowerPoint, deunyddiau ategol.\nDeilliannau dysgu a gweithgareddau/tasgau dysgu, e.e. cyfleoedd ar gyfer dysgu gwrthdro.\nTasgau asesu, gan gynnwys darparu deunyddiau, enghreifftiau, arweiniad ar aseiniadau a chynlluniau marcio.\nAdnoddau dysgu ar-lein a chyfunol \u2013 gweler y ffeithlun.\nY cyfleoedd a ddarperir i bob myfyriwr, waeth beth yw ei hunaniaeth a\u2019i gefndir."}]